Атайым Зиннур Абдулла улы, әсәйем Сәйҙә Мөхәмәтйән ҡыҙы әҙәбиәт, сәнғәткә битараф булмаған, уҡымышлы, алдынғы ҡарашлы кешеләр. Балаларында ла шундай һөйөү тәрбиәләгәндәр. Минең китап тотоп ултырыуға бер ниндәй сикләү булманы. Һуң, шундай шарттарҙа үҫкән кеше ниндәй һөнәр һайларға тейеш? Үҙем «әртис йә режиссер булам» тиеңкерәп хыялландым-хыялланыуға, шулай ҙа Башҡорт дәүләт университетының башҡорт филологияһы һәм журналистика факультетына индем дә киттем. Өй тулы педагог, тип шаярталар ине беҙҙә. Әсәйем башланғыс кластарҙа уҡытып, хаҡлы ялға сыҡты, ауылда һәр икенсе кеше уның уҡыусыһы. Етмәһә, дүрт апайымдың өсәүһе – педагогтар.